Duduzane Zuma weer in hof op ander aanklagDuduzane Zuma. Foto: Nokothula Mbatha/ANA Duduzane Zuma, voormalige pres. Jacob Zuma se seun, sal vandag vir ŉ tweede keer dié week in ŉ hof verskyn. Zuma sal na verwagting in die Randburg-landdroshof verskyn op aanklag van strafbare manslag. Dit volg nadat hy Maandag in enkelboeie by die gespesialiseerde handelsmisdaadhof in Johannesburg verskyn het. Vandag se hofverskyning hou verband met ’n noodlottige motorongeluk op 1 Februarie 2014 op die M1-snelweg in Gauteng. Zuma het met sy Porsche teen ŉ minibustaxi gebots. Phumzile Dube (30) is dood en nog twee mense, ŉ 72-jarige vrou en die taxibestuurder, is kritiek in dié ongeluk beseer. Die geregtelike ondersoek wat daarna plaasgevind het, het bevind Zuma was nalatig en dat hy vir strafbare manslag vervolg kan word. Die Nasionale Vervolgingsgesag (NVG) het egter daarna besluit om hom nie te vervolg nie. AfriForum het egter in Oktober 2017 aangekondig dat adv. Gerrie Nel en sy eenheid Zuma privaat wil vervolg. Die eenheid het namens die Dube-familie ŉ skrywe aan die NVG gerig om aansoek te doen om ŉ nolle prosequi-sertifikaat sodat private vervolging gedoen kan word, waarna die NVG besluit het om Zuma wel te vervolg. Zuma het Maandag in die hof verskyn op korrupsie-aanklagte. Hy is borgtog van R100 000 toegestaan en die saak is tot 24 Januarie uitgestel vir verdere ondersoek. Die staat het nie die verdediging se aansoek om borgtog teengestaan nie. Zuma, wat reeds maande uit die land is, word daarvan beskuldig dat hy glo destyds vir Mcebisi Jonas, toe minister van finansies, omkoopgeld van R600 miljoen aangebied het. Die staat voer aan dat Zuma en sy sakevennote, die Gupta-broers, ŉ plan beraam het om Jonas te oortuig om opdragte van hulle uit te voer deur vir hom omkoopgeld aan te bied. Maroela Media het vroeër berig Zuma het verlede week na Suid-Afrika gereis om Saterdag sy broer, Vusi Nhlakanipho, se begrafnis by te woon nadat Vusi op 1 Julie aan lupus in die Milpark-hospitaal dood is. Vusi is verlede naweek in die West Park-begraafplaas begrawe. Zuma is Donderdag vlugtig met sy aankoms op die Internasionale Lughawe OR Tambo in Kempton Park deur die Valke aangehou. Hy moes Maandag sy paspoort oorhandig as deel van sy borgtogvoorwaardes. Lees alle berigte oor Duduzane Zuma op Maroela Media.